**Museumsplass**, også kjent som **Museumsparken**, er en parkmessig opparbeidet plass ved Kalvskinnet i Trondheim som er avgrenset av gatene Erling Skakkes gate, Kalvskinnsgata, Hans Hagerups gate og Cissi Kleins gate.

Museumsplass fikk sitt navn i 1909 og er oppkalt etter Vitenskapsmuseet som ligger tvers over Erling Skakkes gate sør for plassen. Den er ellers omkranset av flere leiegårder i jugendstil mot nord og Kalvskinnsgården mot øst, hvor sistnevnte også går under samme navn. Mot vest ligger Weibyegården og Kong Carl Johans arbeidsstiftelse. På 1800-tallet lå det en åpen løkke og gartneri i området som gikk under navnet Olsenhagen.

Historie
--------

I sommerhalvåret ble plassen blant annet brukt til tivoli, mens den på vinterstid i 1890-årene ble brukt som byens fremste skøyteløpebane frem til Øya stadion stod ferdig i 1900. Trondhjems Skøiteklub etablerte skøytebane på Museumsplass i 1889 etter å ha flyttet fra banen ved den nærliggende Gassverktomta. Klubben arrangerte Norgesmesterskap på skøyter i årene 1895, 1897 og 1898 på denne banen. Den var for øvrig også treningsbane for Peder Østlund, som ble Norges første verdensmester på skøyter i 1898.

Fra 1892 og frem til 1899 ble skøytebanen på Museumsplass leid bort til Trondhjems Velocipedklub for banesykling, hvor det i 1894 ble bygget en trebane med oppløpsside og doseringer. Det ble også arrangert flere nasjonale sykkelkonkurranser på denne banen og i 1897 ble Trondheims første internasjonale baneritt avholdt. På begynnelsen av 1900-tallet overtok kommunen plassen og opparbeidet den til en bymessig park. 

Fra 1909 og frem til 1995 ble Museumsplass også brukt som navn på den nåværende gaten Cissi Kleins gate. I 1997 ble det satt opp en statue av Cissi Klein i parken utformet av Tore Bjørn Skjølsvik og Tone Ekwas. Museumsplass ble oppgradert i 2010 i forbindelse med Det Kongelige Norske Videnskabers Selskabs 250-årsjubileum. Det ble da etablert en lekeplass for barn og satt opp et momument kalt *Reflexions* av de svenske kunstnerne Mats Olofgörs og Torbjörn Johansson.

Bildegalleri
------------

* Museumsplass (ca 1915)Museumsplass (ca 1915)
* Museumsplass (ca 1915)Museumsplass (ca 1915)
* Museumsplass og Kalvskinnsgården fra 1920-åreneMuseumsplass og Kalvskinnsgården fra 1920-årene
* Museumsplass sett mot Hans Hagerups gate (2007)Museumsplass sett mot Hans Hagerups gate (2007)
* Museumsplass (2012)Museumsplass (2012)

Referanser
----------

1. ↑  Wilhelm K. Støren. *Sted og navn i Trondheim*. «Museumsplass» s. 216
2. ↑  Wilhelm K. Støren. *Sted og navn i Trondheim*. «Skøytebanen (Stadion)» s. 293
3. ↑  Jacobsen, Tore (1976). *På skøyter i 100 år – Trondhjems Skøiteklub 1876–1976*. Adresseavisens Boktrykkeri. s. 19–20.
4. ↑  Røsoch, Henry (1939). *Trondheims historie*. Trondheim: F. Bruns bokhandels forlag. s. 213.
5. ↑  Jacobsen, Tore (1960). *Trondhjems Velocipedklub gjennom 75 år*. Trondheim: Sentrum Bok- og Aksidenstrykkeri. s. 11–15.
6. ↑  Terje Bratberg. *Trondheim byleksikon*. «Museumsplass» s. 371

Litteratur
----------

* Bratberg, Terje T. V. (2008). *Trondheim byleksikon*. Oslo: Kunnskapsforlaget. s. 371. ISBN 978-82-573-1762-1.
* Støren, Wilhelm K. (1983). *Sted og navn i Trondheim*. Trondheim: Brun Bokhandels forlag. s. 216. ISBN 82-7028-471-8.

|  |  |
| --- | --- |
| Oppslagsverk/autoritetsdata | Store norske leksikon **·** Wikistrinda **·** Lokalhistoriewiki **·** Sentralt stedsnavnregister
 |